એક માણસ સાધુ પાસે ગયો. તેણે સાધુને સવાલ કર્યો. ગુસ્સો ખરાબ ચીજ છે? સાધુએ કહ્યું, ના, ગુસ્સો જરાયે ખરાબ નથી. બસ, આપણને એટલી ખબર હોવી જોઈએ કે ગુસ્સો ક્યાં કરવો? ક્યારે કરવો? કેટલો કરવો અને શા માટે કરવો? સાધુએ કહ્યું, તકલીફ એ છે ને કે ગુસ્સો આવે ત્યારે આપણને આવા પ્રશ્નો યાદ જ નથી આવતા. પ્રશ્નો જ ન સૂઝે તો જવાબ ક્યાંથી મળવાના છે? ગુસ્સો આવે ત્યારે મગજ કામ કરવાનું બંધ કરી દે છે. આપણને એમ જ થાય છે કે, આમ કરી નાખું, તેમ કરી નાખું, થપ્પડ મારી દઉં, હાથમાં આવે એ તોડી નાખું અને બધાને બતાવી દઉં કે મારો ગુસ્સો કેવો ખરાબ છે!